《奉寄河东苟侍御小川三首 其三》
明代·卢楠

屈原传宋玉，子云铸侯巴。哲人多启迪，讲道临河涯。

至今江汉辉，炯炯凌朝霞。风期托深恩，千载著名家。

愧非桃李姿，焉能敷青华。俄然柳生肘，物化终欹斜。

何由重升堂，大造裁淫哇。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。